রাজকোটে খাতা খুলেই শচীনের এই রেকর্ড ভেঙে দিলেন বিরাট

ওয়েব ডেস্ক: সেঞ্চুরি না পেলেও বছরের প্রথম ওডিআই ম্যাচে রেকর্ডবুকে নিজের নাম তুলেছিলেন বিরাট কোহলি (Virat Kohli)। ভদোদরায় ৯৩ রানে আউট হলেও কিংবদন্তি শচীন তেন্ডুলকরকে (Sachin Tendulkar) টপকে গিয়েছিলেন তিনি। গত ম্যাচেই ক্রিকেটের ইতিহাসে দ্রুততম ব্যাটার হিসেবে ২৮,০০০ রানের মাইলফলক স্পর্শ করেন বিরাট। এই নিরিখে শচীনের নজির ভেঙে দিয়েছিলেন তিনি। আর সিরিজের দ্বিতীয় ম্যাচেও মাস্টার ব্লাস্টার্সের আরও এক নজির (Record) ভেঙে দিলেন কিং কোহলি।

এই সিরিজ শুরু হওয়ার আগে অবধি ওডিআই ক্রিকেটে ভারতীয় ব্যাটার হিসেবে নিউজিল্যান্ডের বিরুদ্ধে সর্বোচ্চ রান সংগ্রাহক (Top Indian Scorer Against NZ In ODI) ছিলেন শচীন তেন্ডুলকর। ৫০ ওভারের ফরম্যাটে কিউয়িদের বিরুদ্ধে ১৭৫০ করেছিলেন তিনি। তবে এবার এই তালিকার শীর্ষে উঠে এল বিরাট কোহলির নাম। গত ম্যাচে আউট হওয়ার আগেই তিনি শচীনের সঙ্গে একই আসনে উঠে আসেন। রাজকোটে রানের খাতা খুলতেই তিনি উঠে আসেন এক নম্বরে।

আরও পড়ুন: চিন্নাস্বামী নয়, IPL 2026-এ কোন মাঠে ‘হোম ম্যাচ’ খেলবে RCB?

ওডিআই ক্রিকেটে নিউজিল্যান্ডের বিরুদ্ধে সর্বোচ্চ রানের নিরিখে তালিকার শীর্ষে কোহলি ৩৫ ম্যাচে ৫৫-র বেশি গড়ে ১৭৭৩ রান করেছেন, দ্বিতীয় স্থানে থাকা শচীন ৪২ ম্যাচে ৪৬.০৫ গড়ে করেছেন ১৭৫০ রান। তালিকার তৃতীয় স্থানে রয়েছেন বীরেন্দ্র শেহওয়াগ, যিনি ৫০ ওভারের ফরম্যাটে কিউয়িদের বিরুদ্ধে ৫২.৫৯ গড়ে ১১৫৭ রান করেছেন। তাঁর পরেই এই তালিকায় নাম রয়েছে মহম্মদ আজহারউদ্দিন, রোহিত শর্মা, সোউরভ গঙ্গোপাধ্যায়, রাহুল দ্রাবিড় এবং মহেন্দ্র সিং ধোনির নাম।