ধর্মশালায় বিরাট নজির হার্দিকের! ছবি দিয়ে কী লিখলেন তাঁর বান্ধবী?

ওয়েব ডেস্ক: ধর্মশালায় দাপটের সঙ্গে তৃতীয় টি-২০ ম্যাচ (India Vs South Africa) জিতে সিরিজে এগিয়ে গিয়েছে ভারত। এই ম্যাচে ব্যাট হাতে না নামলেও বল হাতে বিরাট এক নজির (Record) গড়েছেন হার্দিক পান্ডিয়া (Hardik Pandya)। রবিবারের ম্যাচে তিনি একটি উইকেট নিয়ে টি-২০ ক্রিকেটে ১০০ উইকেটের মাইলফলক স্পর্শ করেছেন। এর জেরে তিনি জায়গা পেয়েছেন এক এলিট তালিকায়, যেখানে রয়েছেন জসপ্রীত বুমরা, অর্শদীপ সিংরা। একইসঙ্গে হার্দিক হলেন প্রথম ফাস্ট বোলিং অলরাউন্ডার, যিনি আন্তর্জাতিক টি-২০ ক্রিকেটে ১,০০০ রানও করেছেন এবং নিয়েছেন ১০০টি উইকেট।

আর হার্দিকের এই সাফল্যে নিজের উচ্ছ্বাস প্রকাশ করেছেন তাঁর বান্ধবী মাহিয়েকা শর্মা (Mahieka Sharma)। তিনি নিজের ইনস্টাগ্রাম হ্যান্ডেল থেকে একটি স্টোরি শেয়ার করেন। সেই স্টোরিতে ট্রিস্টান স্টাবসের আউট হওয়ার মুহূর্তের ছবি দেখানো হয়েছে। সেই সঙ্গে লেখা হয়েছে, ‘১০০ বেবি, রকস্টার, লেজেন্ড, হিরো!’ উল্লেখ্য, বিগত কয়েকসপ্তাহ ধরেই মাহিয়েকা শর্মার সঙ্গে হার্দিকের সম্পর্কের একটা গুঞ্জন শোনা যাচ্ছে।

আরও পড়ুন: তুষারদেশে ইতিহাস! আন্টার্কটিকায় বড় নজির গড়লেন ভারতের কবিতা

রবিবার ধর্মশালার ম্যাচে হার্দিক ৩ ওভার হাত ঘুরিয়ে ১ উইকেট নেন। এই ম্যাচের পরেই আন্তর্জাতিক টি-২০ কেরিয়ারে তাঁর মোট উইকেট সংখ্যা দাঁড়াল তবে শুধু বল নয়, ব্যাট হাতেও হার্দিকের অবদান উল্লেখযোগ্য। এখনও পর্যন্ত তিনি করেছেন ১,৯৩৯ রান। হার্দিকের ঝুলিতে রয়েছে ৬ টি হাফ-সেঞ্চুরি এবং ১০১টি ছক্কা। এই পারফরম্যান্সের সুবাদেই তিনি টি-টোয়েন্টি আন্তর্জাতিক ক্রিকেটে ১,০০০-এর বেশি রান, ১০০-র বেশি ছক্কা এবং ১০০ উইকেট নেওয়া চতুর্থ ভারতীয় হলেন।

বিশ্ব ক্রিকেটে এই কীর্তির তালিকায় হার্দিকের আগে রয়েছেন জিম্বাবোয়ের অলরাউন্ডার সিকান্দার রাজা, যিনি কেরিয়ারে মোট ২,৮৮৩ রান করেছেন, হাঁকিয়েছেন ১৩৩টি ছক্কা এবং বল হাতে নিয়েছেন ১০২টি উইকেট। এরপর রয়েছেন আফগানিস্তানের মহম্মদ নবি, যাঁর ঝুলিতে রয়েছে ২,৪১৭ রান, ১২২টি ছক্কা এবং ১০৪টি উইকেট। হার্দিকের আগে রয়েছেন মালয়েশিয়ার বিরানদীপ সিংও। তিনি কেরিয়ারে মোট ৩,১৮০ রান করেছেন, হাঁকিয়েছেন ১৩১টি ছক্কা এবং নিয়েছেন ১০৯টি উইকেট।